2016. gada 16. novembrī Noteikumi Nr. 726

Liepājā (prot. Nr. 63  6. §)

**Higiēnas prasības īslaicīgās aizturēšanas vietā**

Izdoti saskaņā ar

Aizturēto personu turēšanas kārtības

likuma 2. panta ceturto daļu

1. Noteikumi nosaka higiēnas prasības, kas jānodrošina īslaicīgās aizturēšanas vietā.

2. Katra īslaicīgās aizturēšanas vietas telpa un tās aprīkojums tiek uzturēts tīrs un darba kārtībā.

3. Īslaicīgās aizturēšanas vietas telpu sienu un grīdu apdarē izmanto materiālus, kas paredzēti mitrai uzkopšanai un dezinfekcijai.

4. Uzkopšanai lietojamos līdzekļus un inventāru sagatavo un lieto saskaņā ar ražotāja noteiktajām lietošanas instrukcijām vai metodēm. Katrai telpu grupai un uzkopšanas objektam lieto atsevišķu, attiecīgi marķētu uzkopšanas inventāru, ko uzglabā atsevišķi iekārtotā saimniecības telpā.

5. Īslaicīgās aizturēšanas vietas grīdas seguma mitro uzkopšanu veic atbilstoši nepieciešamībai, bet ne retāk kā reizi dienā, lietojot mazgāšanas līdzekļus, bet mazgāšanās telpās, tualetēs un sanitārajos mezglos – lietojot dezinfekcijas līdzekļus.

6. Aizturēto pastaigām svaigā gaisā paredzētā iežogotā laukuma seguma sauso uzkopšanu veic reizi dienā.

7. Atkritumu tvertnes iztukšo reizi dienā un atkritumus nogādā uz atkritumu savākšanai speciāli paredzētajām vietām.

8. Mazgāšanās un tualetes telpā novieto ar vāku aizveramas atkritumu tvertnes.

9. Mēbeļu vertikālo virsmu mitro tīrīšanu veic ne retāk kā divas reizes gadā.

10. Mēbeļu horizontālo virsmu, durvju, palodžu, radiatoru un kāpņu margu rokturu mitro tīrīšanu veic reizi nedēļā.

11. Lokālo traipu tīrīšanu telpās un uz to aprīkojuma veic atbilstoši nepieciešamībai.

12. Sanitārā aprīkojuma mitro tīrīšanu un dezinficēšanu veic reizi dienā.

13. Sienu flīzējuma mitro tīrīšanu veic reizi nedēļā.

14. Logu mitro tīrīšanu no abām pusēm un sienu mitro tīrīšanu veic ne retāk kā divas reizes gadā.

15. Gultas piederumu – matraču (vai matraču pārvalku) un segu – ķīmisko tīrīšanu vai mazgāšanu, vai dezinficēšanu veic atbilstoši nepieciešamībai, bet ne retāk kā pēc katras aizturētā atbrīvošanas no īslaicīgās aizturēšanas vietas.

16. Dezinfekciju, dezinsekciju un deratizāciju atbilstoši normatīvajiem aktiem epidemioloģiskās drošības jomā veic pēc nepieciešamības. Profilaktisko dezinfekciju, dezinsekciju un deratizāciju veic reizi mēnesī.

17. Īslaicīgās aizturēšanas vietas telpās nodrošina šādu mākslīgā apgaismojuma minimālo līmeni (luksos):

17.1. slēgtā telpā aizturēto turēšanai (kamerā) – 300 luksu (dienā) un 5 luksi (naktī);

17.2. procesuālo darbību veikšanas telpā – 300 luksu;

17.3. mazgāšanās telpā – 200 luksu;

17.4. tualetes telpā – 100 luksu;

17.5. gultas piederumu noliktavā – 100 luksu;

17.6. aizturēto apskates telpā – 300 luksu;

17.7. saimniecības telpā – 100 luksu;

17.8. telpā personām, kuras veic īslaicīgās aizturēšanas vietas diennakts apsardzību, – 500 luksu;

17.9. telpā, kas paredzēta biometrijas datu iegūšanai un iekļaušanai biometrijas datu apstrādes sistēmā, kā arī aizturētā un tā sevišķo pazīmju fotografēšanai un kriminālistiskā raksturojuma sagatavošanai, – 300 luksu.

Ministru prezidents Māris Kučinskis

Iekšlietu ministra vietā –

satiksmes ministrs Uldis Augulis